Program stretnutia a priebeh rokovania

Plenárne zasadnutie predsedov vlád krajín Stredoeurópskej
dohody o voľnom obchode (Brdo, 7.11.2003)

Otvorenie summitu predsedov vlád

09.30        Otvorenie summitu predsedom vlády SloR Antonom Ropom  

Prejavy predsedov vlád krajín CEFTA -  1. blok      

09.35       Privítací prejav predsedu vlády Slovinskej republiky

09.40	Vystúpenia vedúcich delegácií krajín CEFTA 

11.00       Prestávka na kávu

Prejavy predsedov vlád krajín CEFTA - 2. blok       

11.25       Pokračovanie vystúpení vedúcich delegácií 

12.30       Krátka diskusia a odsúhlasenie návrhu textu spoločnej Deklarácie 

13.00       Ukončenie plenárneho zasadnutia a spoločné fotografovanie 

13.15	Prijatie predsedov vlád prezidentom SloR Janezom Drnovšekom

14.00       Pracovný obed vedúcich delegácií krajín CEFTA

15.30	Podpis spoločnej Deklarácie a tlačová konferencia

16.00       Ukončenie summitu predsedov vlád zmluvných strán CEFTA

Účastníci plenárneho zasadnutia predsedov vlád

Vedúcimi delegácií boli predsedovia vlád krajín CEFTA, alebo svojimi vládami poverení zástupcovia na úrovni ministrov. Oficiálnu delegáciu Slovenskej republiky viedol predseda vlády SR Mikuláš Dzurinda.
Vedúcim delegácie Bulharskej republiky bol predseda vlády BR Simeon Saxe-Coburg-Gotha, vedúcim delegácie Českej republiky bol podpredseda vlády ČR Petr Mareš, vedúcim delegácie Chorvátskej republiky bol minister hospodárstva ChR Ljubo Jurčić, vedúcim delegácie Maďarskej republiky bol minister pre európske záležitosti MR Endre Juhász, vedúcim delegácie Poľskej republiky bol predseda vlády PR Leszek Miller, vedúcim delegácie Rumunska bol minister zodpovedný za obchod Eugen Dijmarescu a vedúcim delegácie Slovinskej republiky bol predseda vlády SloR Anton Rop. 

Priebeh rokovania predsedov vlád krajín CEFTA

Plenárne zasadnutie predsedov vlád krajín CEFTA sa uskutočnilo 
v budove Brdo Castle, ktorý zabezpečil štátny protokolárny servis 
a nachádza sa v tesnej blízkosti mesta Kranj (asi 25 km od Ľubľany).

Vedúci delegácií po úvodnom otvorení summitu predsedom vlády Slovinskej republiky Antonom Ropom vystúpili so svojimi prejavmi, ktoré boli zamerané na výsledky uplatňovania Stredoeurópskej dohody o voľnom obchode, vychádzajúc z dohodnutého programu rokovania.

Časové rozpätie jednotlivých prejavov vedúcich delegácií bolo približne 10 – 15 minút. Prejavy pokrývali všetky základné témy týkajúce sa obchodnej spolupráce v rámci CEFTA. Vedúci delegácií sa vo svojich vystúpeniach zaoberali najmä:

-	zhodnotením výsledkov zahranično-obchodnej výmeny za rok 2002 
a v prvých ôsmich mesiacoch roku 2003;

-	vyzdvihnutím dôležitosti Dohody doplňujúcej CEFTA (podpísaná na Blede 4. júla 2003), ktorá vytvára právny rámec legálneho ukončenia preferenčného vzťahu krajín vstupujúcich do Európskej únie;

-	ocenením ďalšej liberalizácie obchodu s poľnohospodárskymi produktami 
a potravinárskymi výrobkami (od 1.1.2003 sa uplatňuje Doplnkový protokol č. 12 k CEFTA, ktorý sa týka ďalšej liberalizácie agroobchodu medzi SR/ČR a SloR a od 15.7.2003 sa uplatňuje Doplnkový protokol č. 14 
k CEFTA, ktorý sa týka ďalšej liberalizácie agroobchodu medzi SR/ČR 
a MR);

-	pozitívnym zhodnotením desaťročného uplatňovania Stredoeurópskej dohody o voľnom obchode, ktorá determinovala zvýšenie vzájomnej obchodnej výmeny medzi jej zmluvnými krajinami a napomohla pri začlenení sa do EÚ; 

-	načrtnutím možnosti spoločného postupu pri ovplyvňovaní prijímaných rozhodnutí o pravidlách  reformy poľnohospodárskej politiky v súvislosti 
s prechodnými opatreniami, ktoré majú byť prijaté v agrosektore v rámci budúcoročného rozširovania EÚ;

-	konštatovaním dosiahnutia pokroku pri uzatváraní dohôd paralelných 
s Protokolom PECA o certifikácii a vzájomnom uznávaní výsledkov skúšok 
u skupiny priemyselných výrobkov;

-	možnosťou eliminácie ochranných opatrení s cieľom prispôsobiť vzájomné obchodné vzťahy liberálnemu režimu Európskej únie; 

-	zvýraznením snahy v čo najväčšej miere eliminovať možné nepriaznivé hospodárske dopady voči zostávajúcim krajinám CEFTA a v rámci daných možností podporovať Bulharsko, Chorvátsko a Rumunsko pri ich integračných snahách o vstup do EÚ; 

-	načrtnutím vízie budúcnosti CEFTA po budúcoročnom začlenení jej piatich strán do Európskej únie.

Vedúci delegácií krajín CEFTA vo svojich vystúpeniach ocenili prínos desaťročného uplatňovania Stredoeurópskej dohody o voľnom obchode k rozvoju vzájomného obchodu a zvýšeniu úrovne hospodárskej spolupráce medzi signatárskymi krajinami, napriek určitej kritike negatívnych tendencií, ktoré sa ešte stále prejavujú predovšetkým v oblasti zavádzania ochranných opatrení v poľnohospodárskom obchode. V tejto súvislosti ocenili závery z tohtoročného zasadnutia Spoločného výboru a Podvýboru pre poľno-hospodársky obchod. Poukázali na skutočnosť, že napriek snahe ministrov zodpovedných za zahraničných obchod a ministrov poľnohospodárstva krajín CEFTA sa rozsah uplatňovaných ochranných opatrení výrazne nezmenšuje. Napriek tejto jedinej kritike vo svojich prejavoch zhodne konštatovali, že desaťročné vykonávanie stredoeurópskej multilaterálnej preferenčnej dohody splnilo očakávania a urýchlilo prechod jej zmluvných krajín k trhovému hospodárstvu. Súhlasili s tým, že Stredoeurópska dohoda o voľnom obchode determinovala zvýšenie vzájomnej obchodnej výmeny a napomohla pri ich začlenení sa do Európskej únie.   

V súvislosti so vstupom piatich strán CEFTA do EÚ zdôraznili význam procesu rokovaní, ktoré sa týkajú úpravy príslušných asociačných dohôd 
s Rumunskom a Bulharskou republikou, ako aj Asociačnej a stabilizačnej dohody s Chorvátskou republikou. Vyjadrili presvedčenie, že tieto rokovania budú uzatvorené čo najskôr. 

Predsedovia vlád súhlasili s tým, že Dohoda doplňujúca CEFTA, ktorá bola podpísaná 4. júla 2003, je jednou z najdôležitejších legislatívnych noriem prijatých v tomto roku. Zhodne skonštatovali, že jej ustanovenia vytvárajú právny rámec legálneho ukončenia preferenčného vzťahu pre všetky krajiny CEFTA, ktoré postupne vstúpia do Európskej únie. 

Premiéri ocenili výsledky bilaterálnych rokovaní medzi príslušnými krajinami CEFTA, ktoré v tomto roku nadobudli platnosť a týkajú sa zmien bilaterálnych protokolov obsahujúcich poľnohospodárske koncesie. Doplnkový protokol č. 12 k CEFTA od 1. januára 2003 upravuje  poľnohospodársky obchod medzi SR a ČR na jednej strane a Slovinskom na strane druhej. Vedúci delegácií Slovenskej republiky, Českej republiky 
a Maďarskej republiky zdôraznili, že ich krajiny si Doplnkovým protokolom 
č. 14 k CEFTA, ktorý sa uplatňuje od 15. júla 2003, vytvárajú medzi sebou ďalšie zvýhodnené podnikateľské prostredie. Skonštatovali, že ešte pred vstupom do EÚ sa touto liberalizáciou vytvárajú nové trhové možnosti pre odbyt poľnohospodárskych výrobkov vo všetkých troch krajinách. 

Závery zo stretnutia predsedov vlád 

Predsedovia vlád krajín CEFTA sa na Brde v Slovinskej republike dohodli:

-	že v súvislosti s problémami existujúcimi v obchode s poľno-hospodárskymi komoditami je potrebné posilniť úlohu bilaterálnych konzultácií zameraných na dosiahnutie takých riešení, ktoré by nepoškodzovali záujmy žiadnej krajiny CEFTA. V tejto súvislosti zdôraznili, že prijímanie ochranných opatrení v obchode medzi stranami CEFTA musí byť v plnom súlade s ustanoveniami CEFTA 
a WTO v rozsahu a čase nevyhnutne nutnom pre nápravu situácie; 

-	na pokračovaní  identifikácie existujúcich prekážok obchodu a preskú-maní možností a podmienok ich eliminácie; 

-	že v oblasti vzájomného uznávania výsledkov skúšok a certifikátov 
u skupiny priemyselných výrobkov je jediným možným riešením postupné uzatváranie dohôd berúc do úvahy vývoj vo vzťahu k EÚ;

-	na podpore aktivít propagujúcich obchod a kontaktov medzi obchodnými spoločnosťami a profesijnými asociáciami;

-	na pokračovaní výmeny informácií medzi zostávajúcimi krajinami CEFTA o stave ich prístupových rokovaní k EÚ. V tejto súvislosti predsedovia vlád piatich krajín vstupujúcich do EÚ vyjadrili ochotu podporovať zostávajúce krajiny CEFTA v rámci daných možností pri ich začlenení sa do EÚ; 

-	že krajiny CEFTA sú pripravené preveriť žiadosť o prístup k CEFTA 
u tých krajín, ktoré spĺňajú príslušné kritériá.

Na záver plenárneho zasadnutia summitu sa dohodli, že ďalšie stretnutie predsedov vlád krajín CEFTA sa uskutoční v Bulharskej republike.

Podpis Deklarácie predsedov vlád krajín CEFTA

Všetci vedúci delegácií vyjadrili svoj súhlas so znením "Deklarácie predsedov vlád krajín CEFTA" a slávnostne ju podpísali po ukončení summitu premiérov krajín CEFTA. 

Preklad 

Deklarácia predsedov vlád krajín CEFTA
                  Brdo pri Kranji, Slovinská republika
7. november 2003

	Predsedovia vlád Bulharskej republiky, Chorvátskej republiky, Českej republiky, Maďarskej republiky, Poľskej republiky, Rumunska, Slovenskej republiky a Slovinskej republiky vedomí si významu vzájomnej obchodnej spolupráce v rámci Stredoeurópskej dohody o voľnom obchode a želajúc si podporiť ďalšiu hospodársku spoluprácu medzi krajinami CEFTA, sa dňa 
7. novembra 2003 stretli na Brde pri Kranji, v Slovinskej republike.

	Predsedovia vlád uvítali účasť Chorvátskej republiky ako novej strany CEFTA. Potvrdili, že jej pristúpenie ešte viac posilní a podporí obchodné vzťahy medzi Chorvátskou republikou a ostatnými krajinami CEFTA.

	Predsedovia vlád opätovne potvrdili významný prínos CEFTA pri upevňovaní hospodárskych a obchodných vzťahov medzi stranami počas celého desaťročného obdobia jej uplatňovania. 

Predsedovia vlád navyše potvrdili dôležitú úlohu CEFTA v procese európskej integrácie, ktorá významne prispela k príprave jej krajín na vstup do Európskej únie. 

	Predsedovia vlád zdôraznili dobré uplatňovanie CEFTA a vyjadrili spokojnosť: 

-	s vykonávaním Dohody o prístupe Chorvátskej republiky k Stredo-európskej dohode o voľnom obchode od 1. marca 2003;

    -       s podpísaním Dohody doplňujúcej Stredoeurópsku dohodu o voľnom obchode, ktorá umožňuje strane CEFTA odstúpiť od nej od dátumu jej vstupu do EÚ a prevádza záväzky Depozitára tejto dohody na Bulharskú republiku;

-	s uplatňovaním Doplnkového protokolu č. 12 k Stredoeurópskej dohode o voľnom obchode od 1. januára 2003, ktorý sa týka ďalšej liberalizácie poľnohospodárskeho obchodu medzi Českou republikou a Slovenskou republikou na jednej strane a Slovinskou republikou na strane druhej;

-	s uplatňovaním Doplnkového protokolu č. 14 k Stredoeurópskej dohode o voľnom obchode od 15. júla 2003, ktorý sa týka ďalšej liberalizácie poľnohospodárskeho obchodu medzi Českou republikou a Slovenskou republikou na jednej strane a Maďarskou republikou na strane druhej.

Predsedovia vlád ocenili závery zasadnutia Spoločného výboru, ktoré sa uskutočnilo 4. júla 2003, ako aj výsledok stretnutia Podvýboru pre poľnohospodársky obchod, ktoré sa uskutočnilo 16. mája 2003.

Predsedovia vlád vzali na vedomie, že napriek všeobecne pozitívnemu trendu rozvoja obchodu medzi krajinami CEFTA stále existujú niektoré problémy, a to hlavne v oblasti poľnohospodárskeho obchodu.

V záujme ďalšieho rozvoja a prehlbovania hospodárskej a obchodnej spolupráce v rámci CEFTA, predsedovia vlád zdôraznili význam:

-	pokračovania spolupráce pri rozvoji a zlepšovaní fungovania CEFTA; 

-	zvyšovania úlohy bilaterálnych konzultácií pri riešení problémov vzájomného obchodu;

-	prijímania ochranných opatrení v obchode medzi stranami CEFTA len v oprávnených prípadoch, v plnom súlade s ustanoveniami CEFTA a WTO, v rozsahu a období nevyhnutne nutnom pre nápravu situácie;

-	identifikácie existujúcich prekážok obchodu a preskúmania možností a podmienok ich eliminácie; 

-	podpory aktivít propagujúcich obchod a kontaktov medzi obchodnými spoločnosťami a profesijnými asociáciami.

Predsedovia vlád privítali úspech Českej republiky, Maďarskej republiky, Poľskej republiky, Slovenskej republiky a Slovinskej republiky, ktorý vyústi od 1. mája 2004 do členstva v EÚ. Ocenili pokrok v prístupových rokovaniach Bulharskej republiky a Rumunska s EÚ, a ich úsilie uzatvoriť rokovania v roku 2004 s cieľom stať sa členmi EÚ v roku 2007. Predsedovia vlád taktiež ocenili predloženie žiadosti Chorvátskej republiky o členstvo v EÚ. V tejto súvislosti predsedovia vlád krajín CEFTA vstupujúcich do EÚ vyjadrili ochotu podporovať zostávajúce krajiny CEFTA v rámci daných možností tak, aby sa tieto stali členmi EÚ čo najskôr. 

V súvislosti so vstupom piatich strán CEFTA do EÚ predsedovia vlád zdôraznili význam procesu rokovaní o úprave príslušných Európskych dohôd a Stabilizačnej a Asociačnej dohody berúc do úvahy rozširovanie EÚ. Vyjadrili nádej, že príslušné rokovania budú uzatvorené čo najskôr. 

Predsedovia vlád opätovne potvrdili, že CEFTA zostáva otvorená pre každú krajinu, ktorá je pripravená splniť vzájomne akceptované kritériá, predovšetkým členstvo vo WTO a uzatvorenie príslušnej asociačnej dohody s EÚ. 

Predsedovia vlád sa dohodli, že ďalšie stretnutie predsedov vlád krajín CEFTA sa uskutoční v Bulharskej republike.  

                           Dané na Brde pri Kranji dňa 7. novembra 2003

     Za Bulharskú republiku

     Za Chorvátsku republiku

     Za Českú republiku

     Za Maďarskú republiku

     Za Poľskú republiku

     Za Rumunsko

     Za Slovenskú republiku

     Za Slovinskú republiku